P r e d k l a d a c i a       s p r á v a 

	Správa sa predkladá na rokovanie vlády Slovenskej republiky v súlade s bodom B.1. uznesenia vlády Slovenskej republiky č. 640 zo dňa 30. 6. 2004, prijatého po prerokovaní Správy o plnení aktualizovanej Koncepcie väzenstva v Slovenskej republike, ktorá poukázala na sústavný nárast počtu osôb vo výkone väzby a výkone trestu odňatia slobody, čo spôsobuje prekračovanie  súčasných ubytovacích kapacít  ústavov.

	Predkladanou správou sa poskytuje vláde Slovenskej republiky súhrnná a komplexná informácia o vývoji počtu obvinených vo výkone väzby a odsúdených vo výkone trestu odňatia slobody, o kapacitách ústavov a možnostiach riešenia nesúladu, ktorý v tejto oblasti vznikol v poslednom období. Súčasne pripomína vláde Slovenskej republiky záväzok, ktorý prijala ako reakciu na Správu o výsledkoch druhej periodickej návštevy Slovenskej republiky delegáciou Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len „Výbor CPT“), cieľom ktorej je prispôsobovanie podmienok vo väzenstve Slovenskej republiky podmienkam vytvoreným vo vyspelých európskych štátoch.

	Na základe analýzy súčasného stavu sa v predkladanej správe navrhuje spôsob riešenia disproporcií v súčasných kapacitách ústavov na výkon väzby a ústavov na výkon trestu odňatia slobody a vyčísľujú sa aj ekonomické požiadavky na ich riešenie.